B. Osobitná časť

K Čl. I

K bodu 1 (§ 6 ods. 1)
Ide o úpravu v nadväznosti na rozšírenie povinného predprimárneho vzdelávania aj na deti pred dovŕšením piateho roku veku. 
 
Návrhom sa upravuje, že zvýšený koeficient na účely určovania normatívov sa bude uplatňovať len pre deti materských škôl vrátane materských škôl pre deti so  špeciálnymi výchovno-vzdelávacími potrebami od dovŕšenia piateho roku veku.  

Vzhľadom na skutočnosť, že za deti, ktoré začnú plniť povinné predprimárne vzdelávanie pred dovŕšením 5 rokov veku budú, podľa novely školského (zákon č. .../2026 Z. z.), zákonní zástupcovia uhrádzať príspevok na čiastočnú úhradu výdavkov materskej školy až do 31. decembra 2028, zvýšený koeficient sa na nich uplatňovať nebude.                         


K bodom 2, 3, 6, 7, 12 a 15 (§ 6 ods. 2 písm. a), § 6 ods. 4, § 7 ods. 4 a 5, príloha č. 5 a príloha č. 9a)   
V nadväznosti na zákon č. .../2026 Z. z. sa upravujú koeficienty určovania prevádzkového normatívu a mzdového normatívu pre materské školy a základné školy vo vzťahu ku kritériu školy s osobitným zreteľom. Zároveň sa podrobnejšie špecifikuje kritérium školy s osobitným zreteľom, samostatne pre ZŠ a samostatne pre MŠ. Ak ide o základnú školu, je to škola, ktorá v príslušnej lokalite zabezpečuje dostupnosť vzdelávania, výchovu a vzdelávanie žiakov zo sociálne znevýhodňujúceho prostredia, žiakov – cudzincov, výchovu a vzdelávanie v jazyku národnostnej menšiny alebo v štátnom jazyku. Novou prílohou sa ustanovujú hodnoty zvýšených koeficientov pre základné školy s osobitným zreteľom v pôsobnosti zriaďovateľa na území obce, v ktorej školy sídlia.                      
Vo vzťahu k základným školám sa budú pri určovaní mzdového normatívu a prevádzkového normatívu zohľadňovať v prechodnom období kritérium veľkosti základnej školy a kritérium školy s osobitným zreteľom paralelne. 
Ak ide o materskú školu, ako kritérium školy s osobitným zreteľom sa bude zohľadňovať počet detí s poldennou výchovou a vzdelávaním a celodennou výchovou a vzdelávaním v materských školách v pôsobnosti príslušného zriaďovateľa  na území obce.     
K bodom 4 a 13  (§ 7 ods. 1 a príloha č. 6a)  
Žiaci konzervatórií budú na účely určovania normatívov zaradení do 3 skupín podľa povahy    jednotlivých študijných odborov konzervatórií. Osobitné koeficienty na jednotlivé skupiny žiakov budú určené v samostatnej prílohe č. 6a nariadenia vlády. 

Navrhovaným spôsobom sa na základe podnetov z aplikačnej praxe zohľadňuje rozdielna personálna, ekonomická a prevádzková náročnosť výchovy a vzdelávania žiakov konzervatórií v závislosti od študijného odboru, ktorý žiak navštevuje, a tým aj rozdielna finančná náročnosť poskytovania výchovy a vzdelávania v jednotlivých študijných odboroch. 


K bodom 5 a 14 (§ 7 ods. 4 písm. a), príloha č. 9) 
Pre základné školy sa bude veľkosť školy zohľadňovať pri určovaní mzdového normatívu a prevádzkového normatívu podľa § 46 ods. 6 zákona č. 322/2025 Z. z. len do 31. decembra 2030. Návrhom sa pre základné školy upravuje posudzovanie nároku na tzv. veľkostný príspevok  na úrovni zriaďovateľa, t. j. s ohľadom na súčet počtu žiakov základných škôl v jeho zriaďovateľskej pôsobnosti na území obce, v ktorej základné školy sídlia. Zároveň sa  pre základné školy upravujú hodnoty zvýšených koeficientov na účely veľkostného príspevku. 

Navrhovaná úprava vytvára priestor na postupné prispôsobenie organizačných a finančných podmienok zriaďovateľov základných škôl normatívnemu systému financovania po prechodnom období. Zároveň sa vytvára priestor na zabezpečenie dostupnosti, stability, predvídateľnosti a dostatočných kapacít predprimárneho vzdelávania. 

Z  aplikačnej praxe vyplynula požiadavka vytvoriť zriaďovateľom priestor na postupnú prípravu na zmenu financovania súvisiacu so zrušením veľkostného príspevku po skončení prechodného obdobia  a umožniť im pripraviť udržateľné a vhodné riešenia pre ďalší rozvoj škôl a zabezpečenie stability ich financovania.

Z dôvodu spresnenia obsahového vymedzenia príloh sa zároveň upravuje aj ich názov.


K bodu 8 (§ 9 ods. 4) 
V nadväznosti na skutočnosť, že starostlivosť o deti v reedukačných centrách sa poskytuje v rámci výchovných skupín v rôznych režimoch s rozdielnou personálnou, ekonomickou a prevádzkovou náročnosťou, navrhuje sa túto skutočnosť zohľadniť aj pri ich normatívnom financovaní.

Z uvedeného dôvodu sa na účely určovania normatívu reedukačných centier, ktoré majú kapacitné možnosti poskytovať starostlivosť pre deti vo výchovných skupinách s ochranným  uzatvoreným  režimom, pri ktorom je zvýšená finančná  náročnosť starostlivosti o deti,  zavádza zvýšený koeficient.      


K bodom 9 až 11 (prílohy č. 1 a 2) 
Na základe vykonaných analýz počtu detí materských škôl pre deti  so špeciálnymi výchovno-vzdelávacími potrebami, počtu žiakov stredných škôl pre žiakov so  špeciálnymi výchovno-vzdelávacími potebami – SOŠ, počtu pedagogických zamestnancov v týchto školách a celoslovenského priemeru počtu detí alebo žiakov pripadajúcich na jedného pedagogického zamestnanca sa v prílohách č. 1 a 2 navrhuje upraviť hodnotu počtu detí alebo žiakov v týchto školách na jedného pedagogického zamestnanca.

S uvedenou úpravou súvisí aj zmena koeficientov personálnej a ekonomickej náročnosti výchovy a vzdelávania v týchto školách tak, aby nastavenie normatívov vo väčšej miere zohľadňovalo reálnu finančnú náročnosť výchovy a vzdelávania detí a žiakov.  

K bodu 16 (príloha č. 10) 
Z aplikačnej praxe vyplynula potreba upraviť klasifikáciu výkonov odbornej činnosti a s nimi súvisiacich koeficientov na účely určovania normatívnych príspevkov pre zariadenia poradenstva a prevencie. 

Navrhovaná úprava reaguje na potrebu reálnejšie zohľadniť rozdielnu finančnú náročnosť poskytovania jednotlivých výkonov odbornej činnosti a zároveň prispieť k efektívnejšiemu a adresnejšiemu financovaniu zariadení poradenstva a prevencie. 


K bodu 17 (príloha č. 11) 
Z aplikačnej praxe vyplynula potreba doplniť na účely špecifikácie školy alebo školského zariadenia aj údaj o EDUID školy alebo školského zariadenia.




K Čl. II
Účinnosť sa navrhuje od 1. januára 2027 vzhľadom na začiatok rozpočtového roka.

